রোগ ধরা পড়েছিল বহু আগেই। অথচ ওষুধ পড়েনি।
ক্রমাগত সেই রোগকে উপেক্ষা এবং নির্মীয়মাণ বিবেকানন্দ উড়ালপুলের একাংশের ভেঙে পড়ার মধ্যে এখন যোগসূত্র খুঁজে পাচ্ছেন কলকাতা মেট্রোপলিটন ডেভেলপমেন্ট অথরিটির (কেএমডিএ) আধিকারিকদের একাংশ।
সংস্থার পরিকাঠামো, মানবসম্পদ, আর্থিক স্বনির্ভরতা-সহ একাধিক মাপকাঠির ভিত্তিতে কেএমডিএ’র তরফে তিন বছর আগে একটি অন্তর্বর্তী সমীক্ষা হয়েছিল। সেই সমীক্ষায় দেশের অন্য পাঁচটি গুরুত্বপূর্ণ শহর— দিল্লি, চেন্নাই, মুম্বই, বেঙ্গালুরু ও হায়দরাবাদের মেট্রোপলিটন ডেভেলপমেন্ট অথরিটির সঙ্গে কেএমডিএ’র তুল্যমূল্য বিচার করা হয়েছিল। তাতে কেএমডিএ’র অনেক ফাঁকফোকর ধরা পড়েছিল বলে জানাচ্ছেন আধিকারিকদের একাংশ। কলকাতা-সহ ছ’টি শহরের উন্নয়ন সংস্থার মধ্যে কেএমডিএ’র স্থান ছিল পঞ্চম। সেই রিপোর্ট যথারীতি পুর ও নগরোন্নয়মন্ত্রী তথা কেএমডিএ’র চেয়ারম্যান ফিরহাদ হাকিমকে জানানোও হয়েছিল। কিন্তু তিনি বিষয়টিকে কোনও গুরুত্বই দেননি বলে আধিকারিকদের একাংশের দাবি। অর্থাৎ, খোদ ‘হাকিম’ই রোগকে গুরুত্ব দিতে চাননি। কেএমডিএ’র এক আধিকারিকের কথায়, ‘‘সমীক্ষা তো করা হয়েছিল কীভাবে সংস্থাকে আরও শক্তিশালী করা যায়, তার লক্ষ্যে। কিন্তু সেটাকে যদি গুরুত্ব না দেওয়া হয়, তা হলে তো কিছু করার নেই।’’ 
কিন্তু উড়ালপুল ভেঙে পড়ার সঙ্গে এই রিপোর্টের যোগ কোথায়?
আধিকারিকদের একাংশ জানাচ্ছেন, কেএমডিএ’র বোর্ড সদস্যদের মধ্যে বেশিরভাগই যে অফিসের সঙ্গে যুক্ত নন, তা স্পষ্ট বলা হয়েছিল। বিভিন্ন পুরসভার প্রতিনিধি হওয়ার সুবাদে সংস্থায় সেই সদস্যদের রাজনৈতিক ‘কর্তৃত্বই’ শেষ কথা হয়ে দাঁড়ায়। উপেক্ষিত হয় বিশেষজ্ঞদের পরামর্শ। উড়ালপুল বিপর্যয়ের অন্যতম কারণ হিসাবে নজরদারির অভাবকে দায়ী করা হচ্ছে। ওই রিপোর্টই প্রথম জানায়, কারিগরি ও ইঞ্জিনিয়ারিং বিভাগের কর্মীর (টেকনিক্যাল) সংখ্যা পর্যাপ্ত নয়। বিবেকানন্দ উড়ালপুলের দুর্ঘটনার সঙ্গে এই অপর্যাপ্ত ‘টেকনিক্যাল’ কর্মিসংখ্যার যোগ খুঁজে পাচ্ছেন অনেকে। তাঁদের বক্তব্য, সংস্থায় দক্ষ কর্মী থাকলে নজরদারির মাধ্যমে সহজেই প্রকল্পের সমস্যা বা দুর্বলতাগুলি খুঁজে পাওয়া সম্ভব হতো। 
এক আধিকারিকের কথায়, ‘‘কেএমডি’র মাধ্যমে কলকাতা-সহ বিস্তীর্ণ এলাকার বহু প্রকল্প বাস্তবায়িত হয়। সেখানে ইঞ্জিনিয়ার বা দক্ষতাসম্পন্ন কর্মীর অভাব হলে সমস্যা তো হবেই।’’ আর্থিক স্বনির্ভরতার দিক থেকেও কেএমডিএ’র স্থান ছিল সবার নীচে।